ગુજરાતી સમાચાર: નિફ્ટી 11,000ના લેવલને પાર કરશે તો જ તેજી થશે | 11000 4 - Share Bazaar | I Am Gujarat
Gujarati News Share Market નિફ્ટી 11,000ના લેવલને પાર કરશે તો જ તેજી થશે
નિફ્ટી 11,000ના લેવલને પાર કરશે તો જ તેજી થશે
67942840
નિફ્ટી અને બેન્ક નિફ્ટી પર ટેક્‌નિકલ વ્યૂ
આપણે વર્તમાન ચાર્ટ માળખું જોઈએ તો નિફ્ટી રાઇઝિંગ વેજ પેટર્નમાં વધઘટ કરી રહ્યો છે, જેનો પ્રતિકારક સ્તર 11,000 મુકાઈ રહ્યો છે, જે અગાઉના ઘટાડાના 61.8 ટકા ફિબોનાક્કી રિટ્રેસમેન્ટ લેવલની નજીકમાં છે. જો તેજીના ખેલાડીઓ 11,000ના લેવલને પાર કરવામાં સફળ રહેશે તો જ આપણે ઉપરના લેવલને જોઈ શકીશું.
બેન્ક નિફ્ટીનું વર્તમાન ચાર્ટ માળખું સૂચવે છે કે ઇન્ડેક્સ એસ્કેલેટિંગ ચેનલમાં વધઘટ કરી રહ્યો છે, જ્યાં તેને 27,000 પર વચગાળાનો સપોર્ટ છે અને 27,550 તરફ તેજીની પ્રારંભિક હિલચાલ માટે સજ્જ છે. આ લેવલ 78.6 ટકા ફિબોનાચી રિટ્રેસમેન્ટ લેવલની નજીકમાં છે અને હાલ આ લેવલ નજીક મજબૂત પ્રતિકારનો સામનો કરી રહ્યો છે તથા તેજીના ખેલાડીઓ માટે પ્રતિકાર માટે મહત્ત્વની સપાટી છે. જો તેજીના ખેલાડીઓ 27,550નો સ્તર પાર કરશે તો જ આગળ 27,800 તરફ તેજી થશે, જે તેજીવાળાઓ માટે પ્રતિકારનો આગામી સ્તર હશે. વચગાળાનો સપોર્ટ 26,800 નજીક મૂકવામાં આવે છે.
બઝિંગ સ્ટોક
મહિન્દ્રા એન્ડ મહિન્દ્રા (M&M)
કંપનીએ બીજા ક્વાર્ટરમાં મરાઝ્ઝો નામની એસયુવી લોંચ કરી હતી, જેના ઓર્ડર બૂકિંગની સંખ્યા 13,500 યુનિટ્સને વટાવી ચૂકી છે અને તેમાં 6થી 8 સપ્તાહનો વેઇટિંગ પિરિયડ ચાલે છે. M&M આગામી બે વર્ષમાં ગેસોલિન, ડીઝલ અને સીએનજી એન્જિન્સની નવી રેન્જ લોંચ કરશે, જેનાથી કંપની આ માર્કેટ સેગમેન્ટની માગ પૂરી કરી શકશે. વળી, ગ્રામીણ વેચાણે શહેરી વેચાણને વટાવી દીધું છે. ગ્રામીણ વેચાણ ૫૧ ટકા હતું, જ્યારે શહેરી વેચાણ ૪૯ ટકા હતું.
સ્ટોક PE- 16.3
ઇન્ડસ્ટ્રી PE-24.38
પ્રાઇસ ટુ બૂક-1.85
વચગાળાના બજેટ અંગે અભિપ્રાય
કેન્દ્રીય નાણામંત્રી પીયૂષ ગોયલે રજૂ કરેલા વચગાળાના બજેટમાં અર્થતંત્રને વૃદ્ધિની દિશામાં લઈ જાય તેવાં તમામ પાસાં, અર્થતંત્ર માટે પીઠબળ સમાન ખેડૂતોને લાભ થાય તેવી યોજના અને જેની મહત્તમ વસતિ છે તે મધ્યમવર્ગને લાભ થાય તેવી રાહતો આપી હોવાથી બજેટ એકંદરે આકર્ષક લાગે છે.
બજેટની જાહેરાતોથી ફાયદો થાય તેવા શેર્સ
₹પાંચ લાખ સુધીની આવક ધરાવતા કરદાતાઓને કલમ 80 સી હેઠળ ₹1.5 લાખની મુક્તિ ગણતાં કુલ ₹6.5 લાખ સુધીની આવક પર કોઈ ટેક્સ નહીં ચૂકવવો પડે. આનાથી મધ્યમવર્ગના ત્રણ કરોડ કરદાતાઓને લાભ થશે અને તેનાથી એકંદરે એફએમસીજી સેગમેન્ટને લાભ થશે. ગ્રાહકોની ખર્ચશક્તિ વધશે અને તેમનાં જીવનધોરણમાં સુધારો થશે. ટુ વ્હીલર સેગમેન્ટમાં માર્કેટ લીડર હીરો મોટોકોર્પ સહિતના શેરોને લાભ થશે. ઓટો કંપનીઓનાં વેચાણ વધશે અને તેનાથી દેશની જીડીપીને લાભ થશે. બે હેક્ટર સુધીની જમીન ધરાવતા દરેક ખેડૂતને પ્રતિ વર્ષ ₹6,000ની નિશ્ચિત રકમ મળવાથી ખાતર અને ટ્રેક્ટર શેરોને વેગ મળશે.
બજેટની જાહેરાતોથી નકારાત્મક અસર પડે તેવા શેર્સ
કોઈ શેર કે સેક્ટર પર સીધી નકારાત્મક અસર પડી શકે તેવી કોઈ જોગવાઈ નથી પણ આઇટી અને ફાર્મા જેવાં સેક્ટર્સના શેરનો આડકતરો કોઈ લાભ નહીં થાય કારણ કે આ સેક્ટરને વૃદ્ધિમાં મદદરૂપ થાય તેવી કોઈ જાહેરાત કરવામાં આવી ન હતી. આઇટી અને ફાર્મા સેક્ટરની મોટા ભાગની કંપનીઓ નિકાસક્ષેત્રે કાર્યરત છે અને તેમને સીધી અસર કરે તેવું પરિબળ ચલણ છે. સ્થાનિક ચલણમાં ઘટાડો થાય ત્યારે આવી કંપનીઓને મોટો ફટકો પડે છે.